CELEX: 32017R0677
Language: hu
Date: 2017-04-10 00:00:00
Title: A Bizottság (EU) 2017/677 végrehajtási rendelete (2017. április 10.) Spanyolország egyes felségvizein (Murcia) az üveggéb (Aphia minuta) halászatában alkalmazott, hajóról működtetett kerítőhálók parttól számított minimális távolsága és telepítésének mélysége tekintetében az 1967/2006/EK tanácsi rendelettől biztosított eltérés meghosszabbításáról

11.4.2017   
            
            
               HU
            
            
               Az Európai Unió Hivatalos Lapja
            
            
               L 98/4
            
         A BIZOTTSÁG (EU) 2017/677 VÉGREHAJTÁSI RENDELETE
   (2017. április 10.)
   Spanyolország egyes felségvizein (Murcia) az üveggéb (Aphia minuta) halászatában alkalmazott, hajóról működtetett kerítőhálók parttól számított minimális távolsága és telepítésének mélysége tekintetében az 1967/2006/EK tanácsi rendelettől biztosított eltérés meghosszabbításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a földközi-tengeri halászati erőforrások fenntartható kiaknázásával kapcsolatos irányítási intézkedésekről szóló, 2006. december 21-i 1967/2006/EK tanácsi rendeletre (1) és különösen annak 13. cikke (5) bekezdésére,
   mivel:
   
               (1)
            
            
               Az 1967/2006/EK rendelet 13. cikkének (1) bekezdése úgy rendelkezik, hogy tilos vontatott halászeszközöket használni a parttól számított 3 tengeri mérföld távolságon vagy az 50 méteres izobáton belül, ahol ez a mélység a parttól számított kisebb távolságon belül elérhető.
            
         
               (2)
            
            
               A Bizottság tagállami kérésre lehetővé teheti az 1967/2006/EK rendelet 13. cikkének (1) bekezdésétől való eltérést, feltéve, hogy teljesülnek a 13. cikk (5) és (9) bekezdésében meghatározott feltételek.
            
         
               (3)
            
            
               2012. április 17-én kérelem érkezett a Bizottsághoz Spanyolországtól az említett rendelet 13. cikke (1) bekezdésének első albekezdésétől való eltérés iránt a Murcia Autonóm Körzet parti vizeiben folytatott, az üveggébre (Aphia minuta) irányuló, hajóról működtetett kerítőhálókkal végzett halászat kapcsán.
            
         
               (4)
            
            
               A Halászati Tudományos, Műszaki és Gazdasági Bizottság (HTMGB) 2013-ban értékelte a Spanyolország által kérelmezett eltérést és a vonatkozó irányítási terv tervezetét.
            
         
               (5)
            
            
               Spanyolország 2013. március 27-én fogadta el irányítási tervét (2).
            
         
               (6)
            
            
               A 13. cikk (1) bekezdésének első albekezdésétől való eltérést a 773/2013/EU bizottsági végrehajtási rendelet (3)2016. december 31-ig hagyta jóvá.
            
         
               (7)
            
            
               Spanyolország 2013 júniusában, 2014 szeptemberében, 2015 júliusában és 2016 júliusában tudományos jelentéseket nyújtott be a Bizottsághoz az irányítási terv végrehajtásáról.
            
         
               (8)
            
            
               A spanyol hatóságok 2016. július 13-án az eltérés 2016. december 31-én túli meghosszabbítását kérelmezték az Európai Bizottságtól. Spanyolország aktualizált információkkal indokolta az eltérés megújítását.
            
         
               (9)
            
            
               A HTMGB 2016-ban értékelte az eltérésnek a Spanyolország által kérelmezett meghosszabbítását és a kapcsolódó irányítási terv tervezetét.
            
         
               (10)
            
            
               A Spanyolország által kérelmezett eltérés megfelel az 1967/2006/EK rendelet 13. cikkének (5) és (9) bekezdésében meghatározott feltételeknek.
            
         
               (11)
            
            
               mivel a kontinentális talapzat kiterjedése korlátozott méretű, a kérdéses faj előfordulása pedig igen egyedi, különleges földrajzi adottságokról beszélhetünk.
            
         
               (12)
            
            
               A hajóról működtetett kerítőhálós halászat más halászeszközzel nem végezhető, és nincs számottevő hatással a tengeri környezetre.
            
         
               (13)
            
            
               A Spanyolország által kérelmezett eltérés csupán kevés, szám szerint 27 hajót érint.
            
         
               (14)
            
            
               A gazdálkodási terv biztosítja, hogy a halászati erőkifejtés a jövőben ne fokozódjon, mivel halászati engedélyt csak az említett 27 hajó kaphat, amelyek összesített erőkifejtése 1 211 kW, és ezek már rendelkeznek Spanyolország által kiadott halászati engedéllyel.
            
         
               (15)
            
            
               Az említett hajók szerepelnek az 1967/2006/EK rendelet 13. cikkének (9) bekezdésében foglalt követelményeknek megfelelően a Bizottsághoz eljuttatott jegyzéken.
            
         
               (16)
            
            
               Az irányítási terv olyan módosításokat vezet be, melyek célja hatékonyabbá tenni a halászatot, nevezetesen: i. a halászati időszak kezdetét rugalmasabban kezeli, ugyanis az időjárási körülményektől teszi függővé, ii. hajónként, naponként és halászonként maximális megengedett fogást határoz meg, iii. módosítja a határ-referenciaértékeket a 2012–2016-os tudományos adatoknak megfelelően, iv. a halászati engedélyek átruházását korlátozó intézkedéseket vezet be, és v. irányítóbizottságot hoz létre a hatóságok, a halászok, a tudományos közösség és az egyéb érdekeltek részvételével.
            
         
               (17)
            
            
               A szóban forgó halászati tevékenységek eleget tesznek az 1967/2006/EK rendelet 4. cikke (1) bekezdésében szereplő, azon eltéréssel kapcsolatos követelményeknek, amely lehetővé teszi a védett élőhelyek felett folytatott halászatot, ha az alkalmazott halászeszközök nem érnek a tengeri fűágyhoz.
            
         
               (18)
            
            
               Az 1967/2006/EK rendelet 8. cikke (1) bekezdésének h) pontjában foglalt követelmény nem alkalmazandó, mivel az a vonóhálós hajókra vonatkozik.
            
         
               (19)
            
            
               A 9. cikk (3) bekezdésében a legkisebb szembőségre vonatkozóan meghatározott követelmények kapcsán a Bizottság tudomásul veszi, hogy a szóban forgó halászati tevékenység rendkívül szelektív, a tengeri környezetre gyakorolt hatása elhanyagolható, és a 4. cikk (5) bekezdésében foglalt rendelkezések nem érintik, és így Spanyolország az irányítási tervben az 1967/2006/EK rendelet 9. cikke (7) bekezdése alapján engedélyezte a rendelettől való eltérést.
            
         
               (20)
            
            
               A spanyol irányítási terv rendelkezik a halászati tevékenységek felügyeletéről, így megfelel az 1224/2009/EK tanácsi rendelet (4) 14. cikkében foglalt feltételeknek.
            
         
               (21)
            
            
               A szóban forgó halászati tevékenységek nem zavarják más hajók tevékenységeit.
            
         
               (22)
            
            
               A hajóról működtetett kerítőhálós halászatot a spanyol irányítási terv úgy szabályozza, hogy az 1967/2006/EK rendelet III. mellékletében említett fajok fogásai a lehető legkisebbek legyenek.
            
         
               (23)
            
            
               A hajóról működtetett kerítőhálókkal nem halásznak lábasfejűekre.
            
         
               (24)
            
            
               A spanyol irányítási terv rendelkezik a halászati tevékenységek felügyeletéről az 1967/2006/EK rendelet 13. cikke (9) bekezdése harmadik albekezdésének megfelelően.
            
         
               (25)
            
            
               A kérelmezett eltérést ezért engedélyezni kell.
            
         
               (26)
            
            
               Indokolt előírni, hogy Spanyolország kellő időben és az irányítási tervben szereplő felügyeleti tervnek megfelelően jelentést tegyen a Bizottság felé.
            
         
               (27)
            
            
               Az eltérés korlátozott időbeli hatálya következtében lehetőség nyílik gyors korrekciós intézkedések alkalmazására abban az esetben, ha az irányítási terv megfigyelése szerint a kiaknázott állomány védelmi helyzete romlana, és egyben arra is, hogy egy későbbi, kiigazított irányítási terv szilárdabb tudományos alapokra épüljön.
            
         
               (28)
            
            
               Ennek megfelelően az eltérést 2019. december 31-ig kell alkalmazni.
            
         
               (29)
            
            
               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
            
         ELFOGADTA EZT A RENDELETET:
   1. cikk
   Eltérés
   Az 1967/2006/EK rendelet 13. cikkének (1) bekezdése nem alkalmazandó a Murcia Autonóm Körzet partjainál található spanyol felségvizeken az üveggébre (Aphia minuta) irányuló, olyan hajók által folytatott kerítőhálós halászatára, amelyek:
   
               a)
            
            
               szerepelnek Murcia Autonóm Körzet állattenyésztési és halászati főigazgatóságának hivatalos tengeri flottanyilvántartásában;
            
         
               b)
            
            
               halászati tevékenységéről több mint öt évre visszamenően rendelkezésre állnak feljegyzések, és nem okoznak jövőbeli növekedést a halászati erőkifejtésben; és
            
         
               c)
            
            
               rendelkeznek halászati engedéllyel és tevékenységüket a Spanyolország által az 1967/2006/EK rendelet 19. cikkével összhangban elfogadott halászati irányítási terv (a továbbiakban: irányítási terv) keretében végzik.
            
         Ez az eltérés 2019. december 31-ig alkalmazandó.
   2. cikk
   Felügyeleti terv és jelentéstétel
   Spanyolország e rendelet hatálybalépésétől számítva három éven belül jelentést tesz a Bizottság felé az 1. cikk első bekezdésének c) pontja szerinti irányítási tervben előírt felügyeleti tervnek megfelelően.
   3. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. április 10-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 36., 2007.2.8., 6. o.
   
   
      (2)  Lásd Murcia Hivatalos Közlönyének 2013.4.6.-i 78. számát, 13950. oldal
   
      (3)  A Bizottság 773/2013/EU végrehajtási rendelete (2013. augusztus 12.) Spanyolország egyes felségvizein (Murcia) az üveggéb (Aphia minuta) halászatában alkalmazott, hajóról működtetett kerítőhálók telepítésének mélysége és parttól számított távolsága tekintetében az 1967/2006/EK tanácsi rendelettől történő eltérésről (HL L 217., 2013.8.13., 28. o.).
   
      (4)  A Tanács 1224/2009/EK rendelete (2009. november 20.) a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).